SK Úradný vestník Európskej únie C 308/19

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2008/C 308/08)

Týmto uverejnením sa poskytuje právo vzniesť námietky proti žiadosti podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE (ES) č. 510/2006

„NOCCIOLA ROMANA“

ES č.: IT-PDO-005-0573-28.11.2006

CHZO ( ) CHOP ( X )

1. Názov

„Nocciola Romana“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku (príloha III)

Trieda 1.6 – Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Nocciola Romana“ je plod liesky obyčajnej Corylus avellana. Kultivary „Tonda Gentile Romana“ a „Nocchione“ by mali predstavovať minimálne 90 % výberu v poľnohospodárskom podniku, pričom kultivary „Tonda di Giffoni“ a „Barrettona“ sú povolené v maximálnej miere 10 %. „Nocciola Romana“ musí mať tieto vlastnosti:

„Tonda Gentile Romana“: tvar orechu v škrupine: takmer guľatý s mierne zašpicateným vrcholom, vnútorný priemer od 14 do 25 mm, škrupina strednej hrúbky, orieškovej farby, mierne lesklá, s ojedinelými chĺpkami okolo vrcholu a viditeľným ryhovaním, jadro je malé až stredne veľké, premenlivého skoro guľatého tvaru, podobnej farby ako škrupina, z väčšej časti pokryté vláknami, s vlnitým povrchom a pomerne jasným ryhovaním a menej pravidelnými rozmermi ako orech v škrupine, vonkajší bielok strednej hrúbky, nie celkom oddeliteľný pri pražení, pevnej konzistencie a chrumkavý, jemná a pretrvávajúca chuť a vôňa.

„Nocchione“: tvar orechu v škrupine: guľovitý, mierne sploštený, vnútorný priemer od 14 do 25 mm, škrupina je hrubá, svetlo orechovej farby, s ryhovaním a jemným ochlpením, jadro je stredne veľké až malé so stredným až vysokým výskytom vláken, vonkajší bielok je mierne oddeliteľný v čase praženia, jemná a pretrvávajúca chuť a vôňa. V obidvoch prípadoch je výnos po vylúskaní 28 až 50 %. Orechy musia byť bez zápachu, chuti po trpkom oleji, plesní a lístkov. Pri žuvaní musia byť chrumkavé, alebo sa musia rozlomiť po prvom zahryznutí, tvrdé s pevnou konzistenciou a bez vnútorných dutín. Konzervované orechy si musia zachovať rovnaké vlastnosti.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Konkrétne kroky pri produkcii, ktoré je potrebné uskutočniť v označenej zemepisnej oblasti

Zber, skladovanie, triedenie a kalibrácia sa musia vykonávať v rámci oblasti produkcie.

3.6. Osobitné pravidlá pre krájanie, strúhanie, balenie atď.

Produkt „Nocciola Romana“ sa musí baliť a uvádzať do obehu na účely spotreby takýmto spôsobom:

Orechy v škrupine: vo vreciach alebo jutových vreciach alebo rafiových obaloch pre 25, 50, 250 alebo 500 gramov a 1, 5, 10, 25, 50, 500, 800 alebo 1 000 kilogramov.

Vylúpané lieskové oriešky: v jutových vreciach alebo rafiových obaloch, vo vákuových vreciach, vákuových hliníkových vreciach a iných podobných škatuliach na potraviny vo veľkostiach: 10, 15, 20, 25, 50, 100, 150, 250 a 500 gramov a 1, 2, 4, 5, 10, 25, 50, 500, 800 a 1 000 kilogramov.

3.7. Osobitné pravidlá pre označovanie

Obaly, nádoby a vrecia musia byť zapečatené takým spôsobom, aby sa zabránilo vybratiu obsahu bez toho, aby bola porušená pečať. Musia byť označené textom rovnakej veľkosti „NOCCIOLA ROMANA“ a „DENOMINAZIONE DI ORIGINE PROTETTA“ (chránené označenie pôvodu), ako aj podrobnými informáciami týkajúcimi sa názvu a adresy baliarne, roku, v ktorom boli lieskové oriešky zozbierané, ich pôvodná hmotnosť brutto a netto a logo. Nemôžu sa používať žiadne iné názvy ani dodatočné opisy.

Okrúhle logo má tieto znaky: svetložltý podklad s hnedým okrajom, vo vrchnej časti sa nachádza čierny nápis „Nocciola Romana“ umiestnený do polkruhu a v dolnej časti v polkruhu sa nachádza čierny nápis „Denominazione Origine Protetta“, medzi ktorými sú vejárovito umiestnené tri zelené lístky s čiernym okrajom, ktorých špičky ukazujú smerom nahor a na ktorých je položený lieskový oriešok hnedej farby s čiernym okrajom, uprostred ktorého je svetložltou farbou zobrazený pápežský palác v meste Viterbo. Výrobky, na prípravu ktorých sa používa CHOP „Nocciola Romana“, dokonca aj po spracovaní a ošetrení, je možné uviesť do obehu na účely spotreby v obaloch, na ktorých je uvedený odkaz na tento pôvod. Logo EÚ však môžu obsahovať len za predpokladu, že:

výrobok s potvrdeným ochranným označením je jedinou zložkou príslušnej kategórie výrobkov,

používatelia CHOP získali povolenie od orgánu Consorzio di Tutela della DOP „Nocciola Romana“ (združenie na ochranu CHOP „Nocciola Romana“), ktorý ministerstvo poľnohospodárstva, potravinárstva a lesného hospodárstva poverilo dohľadom v súlade s vnútroštátnymi právnymi predpismi (článok 14 zákona č. 529/99 a zákonnej vyhlášky č. 297/2004). Toto združenie zodpovedá za zápis do príslušných zoznamov a kontrolu správneho používania chráneného označenia. Pokiaľ takéto združenie neexistuje, uvedené úlohy bude vykonávať ministerstvo poľnohospodárstva, potravinárstva a lesného hospodárstva ako vnútroštátny orgán zodpovedný za vykonávanie nariadenia (ES) č. 510/2006.

4. Stručné vymedzenie zemepisnej oblasti

Oblasť produkcie, zberu, skladovania, lúskania, triedenia a kalibrácie pre „Nocciola Romana“ sa nachádza na území obcí provincií Viterbo a Rím:

a) v provincii Viterbo: Barbarano Romano, Bassano in Teverina, Bassano Romano, Blera, Bomarzo, Calcata, Canepina, Capranica, Caprarola, Carbognano, Castel Sant'Elia, Civita Castellana, Corchiano, Fabrica di Roma, Faleria, Gallese, Monterosi, Nepi, Oriolo Romano, Orte, Ronciglione, Soriano nel Cimino, Sutri, Vallerano, Vasanello, Vejano, Vetralla, Vignanello, Villa San Giovanni in Tuscia, Vitorchiano, Viterbo;

b) v provincii Rím: Bracciano, Canale Monterano, Manziana, Rignano Flaminio, Sant'Oreste, Trevignano.

5. Spojitosť so zemepisnou oblasťou

5.1. Špecifickosť zemepisnej oblasti

Oblasť, kde sa orech „Nocciola Romana“ pestuje, ja charakteristická svojimi veľmi priaznivými pôdnymi a klimatickými podmienkami na pestovanie lieskových orieškov, pretože pôda hôr Cimini a Sabatini je typická vulkanickými formáciami s nie celkom vyvinutými sopečnými tufmi leucitickej lávy bohatými na základné látky s heterogénnymi elastickými nánosmi. Pôda je hlboká, ľahká, s nízkym obsahom vápnika a fosforu, avšak bohatá na draslík a mikroprvky, vo všeobecnosti s kyslou a/alebo slabo kyslou reakciou. Pokiaľ ide o klimatické podmienky, priemerné minimálne teploty oblasti uvedenej v časti 3 sa pohybujú od 4 do 6 °C a priemerné maximálne teploty od 22 do 23 °C, pričom ročné zrážky dosahujú hodnoty od 900 do 1 200 mm. Mierne zimy sú pre pestovanie liesok, ktoré v januári až februári vstupujú do zraniteľnej fázy rozkvetu, osobitne významné.

5.2. Špecifickosť výrobku

Osobitné charakteristické znaky, ktoré z orechu „Nocciola Romana“ robia jedinečný produkt svojho druhu, sú jeho chrumkavosť a pevnosť bez vnútorných dutín. Pri žuvaní sa chrumkavý orech pri prvom zahryznutí rozlomí a nie je mäkký. Okrem toho si zachováva svoje charakteristické vlastnosti v tak čerstvom stave, ako aj konzervovaný.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo určitou kvalitou, povesťou alebo inou vlastnosťou výrobku (pre CHZO)

Charakteristické vlastnosti orechu „Nocciola Romana“ sú úzko spojené so zemepisnou oblasťou, v ktorej sa pestuje. Tento druh v zásade preferuje sypké pôdy s neutrálnou až kyslou reakciou a obsahom aktívneho pieskovca menej ako 8 %, priemernou ročnou teplotou od 10 do 16 °C a ročnými zrážkami viac ako 800 mm. Všetky tieto environmentálne faktory je možné nájsť v oblasti produkcie „Nocciola Romana“.

V rámci všetkých týchto prírodných faktorov má nepopierateľný význam typ pôdy, predovšetkým pokiaľ ide o jej minerálne zloženie. Sopečný pôvod pôdy bohatej na draslík a mikroprvky má zásadný vplyv na kvalitatívne a organoleptické vlastnosti plodu a tým na jeho chrumkavosť.

Techniky produkcie a skladovania takisto pomáhajú stanoviť kvalitu daného produktu. Tieto techniky sú výsledkom dlhoročného procesu uprednostňovania kvality pred kvantitou. Súčasné výrobné techniky sa pridržiavajú zásad integrovanej rastlinnej výroby a zameriavajú sa na produkciu plodu s minimálnym poškodením v dôsledku napadnutia parazitmi, pričom je zachovaná jeho zdravotná bezpečnosť, pretože neobsahuje žiadne rezíduá ani prírodné toxíny.

Podobne aj techniky zberu prešli vývojom, aby nedochádzalo k mareniu úsilia vynaloženého počas celého cyklu produkcie.

Je dôležité poukázať na skutočnosť, že lieskový oriešok sa zbiera zo zeme a že príliš dlhé zotrvávanie na zemi môže úplne poškodiť jeho zdravotné vlastnosti. Preto v posledných rokoch pestovatelia vynaložili nemalé úsilie na to, aby minimalizovali dobu, počas ktorej zostáva orech na zemi, tak, že začali uplatňovať techniky, ktoré zahŕňajú častejšie pochôdzky.

Aj systémy prvotného spracovania a skladovania orechov sa neustále vyvíjajú. Od systému, pri ktorom sa lieskové oriešky sušili na slnku a kedy bolo bežné, že dvory a námestia boli posypané sušiacimi sa orieškami, sa prešlo k využívaniu poľnohospodárskych a/alebo podnikových sušičov, pričom škrupiny sa recyklujú ako palivo a samotný produkt sa skladuje v skladoch a/alebo silách pri kontrolovanej teplote alebo v chladiarňach v prípade olúpaného produktu.

Lieskové oriešky sa v tejto oblasti pestujú od „(…) približne roku 1412, kedy najprv rástli ako podrast v podobe kríkov, v ktorej je stále možné ich nájsť, predovšetkým v gaštanových lesíkoch“ (Martinelli, „Carbognano illustra“). V roku 1513 sa orechy „Nocchie“ zrejme podávali na stole pápeža Lea X (Clementi, „Storia del Carnevale Romano“). V katastri z roku 1870 sa uvádza, že v tomto roku bolo zaznamenaných niekoľko desiatok hektárov liesok v obci Caprarola, ktoré boli označené ako „Bosco di Nocchie“ (lieskový les). V roku 1946 bolo 2 463 hektárov vyčlenených na produkciu lieskových orieškov a 1 300 hektárov na zmiešanú produkciu. V súčasnosti je na pestovanie liesok vyčlenených viac ako 16 000 hektárov a do tejto činnosti je zapojených viac ako 3 500 hospodárskych subjektov.

Trpezlivá, vytrvalá a odborná práca pestovateľov liesok zohrávala po stáročia významnú úlohu pri zachovávaní tradícií v tejto oblasti, čoho dôkazom sú aj každoročne organizované početné tradičné vidiecke oslavy a mnohé tradičné jedlá pripravené z lieskových orieškov, ako napríklad: spezzatino di coniglio in umido (dusený králik), tozzetti, cazzotti, ciambelle (praclíky), ossetti da morto, mostaccioli, amaretové sušienky, brutti-buoni, duri-morbidi, snehové pusinky, crucchi di Vignanello, morette. Všetky uvedené skutočnosti poukazujú na tradície a význam spájaný s pestovaním tohto produktu pre miestne hospodárstvo.

Odkaz na uverejnenie špecifikácie

Tento orgán začal vnútroštátne námietkové konanie tým, že uverejnil návrh na uznanie chráneného zemepisného označenia „Nocciola Romana“ v Úradnom vestníku Talianskej republiky č. 32 z 8. februára 2006. Úplné znenie špecifikácie tohto výrobku sa nadchádza na tejto webovej stránke:

http://www.politicheagricole.it/NR/rdonlyres/er7i7w5jzndci2dha45yirip72ysqfhgcjyvsidwnxunmilg6znjv2mx2vtnskdxzgiwr7cc45634w2uvvw3rj64bvc/20061130_Disciplinare_esameUE_nocciola_romana.pdf

(1) Ú. v. EÚ L 93, 31.3.2006, s. 12.